钦定古今图书集成/明伦汇编/官常典/第490卷 > 段志元
## 钦定古今图书集成/明伦汇编/官常典/第490卷 > 段志元

按《唐书》本传，“志元，齐州临淄人。父偃师，仕隋为太原
司法书佐，从义师，官至郢州刺史。志元姿质伟岸，少
无赖，数犯法。大业末，从父客太原，以票果诸恶少年
畏之，为秦王所识。高祖兴，以千人从，授右领大都督
府军头。下霍邑、绛郡，攻永丰仓，摧锋最，历左光禄大
夫。从文静拒屈突通于潼关。文静为桑显和所袭，军”
且溃，志元率壮骑驰贼，杀十馀人，中流矢，忍不言，突
击自如。贼众乱，军乘之，唐兵复振。通败走，与诸将蹑
获于稠桑。以功多授乐游府车骑将军。从讨王世充，
深入，马跌，为贼禽。两骑夹持其髻，将度洛，志元忽腾
而上，二人者俱堕，于是夺其马驰归，尾骑数百不敢
近。破窦建德，平东都，迁秦王府右二护军。隐太子尝
以金帛诱之，拒不纳。秦王即位，累迁左骁卫大将军，
封樊国公，实封九百户。诏率兵至青海，夺吐谷浑牧
马，逗遛免。未几，复职。文德皇后之葬，与宇文士及勒
兵卫章武门。太宗夜遣使至二将军所，士及披户内，
使志元拒曰：“军门不夜开。”使者示手诏，志元曰：“夜不
能辨，不纳。”比曙，帝叹曰：“真将军，周亚夫何以加！”改封
褒国公，历镇军大将军。贞观十六年，疾，帝临视，泣顾
曰：“当与卿子五品官。”顿首谢，“请与母弟。”乃拜。志感左
卫郎将。及卒，帝哭之恸，赠辅国大将军、扬州都督，陪
葬昭陵，谥曰壮肃。三世孙文昌。